ธปท.รื้อแผน ประมูลบอนด์ เทเงินให้คลัง
ธปท.ปรับแผนประมูลพันธบัตรระยะสั้น 15 วัน แก้ปัญหาแย่งสภาพคล่องจากคลัง
29 ต.ค. 2565

ธปท.ปรับแผนประมูลพันธบัตรระยะสั้น 15 วัน แก้ปัญหาแย่งสภาพคล่องจากคลัง
รายงานข่าวจากธนาคารแห่งประเทศไทย (ธปท.) เปิดเผยว่า ธปท.ได้ปรับแผนการออกพันธบัตรปี 2558 โดยเฉพาะพันธบัตรระยะสั่้นไม่เกิน 15 วัน ที่เดิมมีการประมูลทุกสัปดาห์ เป็นประมูลเป็นครั้งคราวตามความเหมาะสม รวมทั้งปรับลดวงเงินการประมูลเป็นไม่เกิน 1-5 หมื่นล้านบาท จากเดิม 3-7 หมื่นล้านบาท ขณะที่พันธบัตร ธปท.ประเภทอายุอื่นยังประมูลตามแนวทางปฏิบัติเดิม 
ทั้งนี้ ธปท.จะพิจารณาปรับวงเงินและประเภทอายุพันธบัตร ธปท. ให้เหมาะสมกับภาวะตลาดเงินและตลาดพันธบัตร รวมทั้งคำนึงถึงการออกพันธบัตรรัฐบาลและตั๋วเงินคลังในแต่ละช่วงเวลา โดย ธปท.จะประสานงานกับสำนักงานบริหารหนี้สาธารณะอย่างใกล้ชิด และจะประกาศตารางประมูลพันธบัตร ธปท. ให้ตลาดทราบล่วงหน้าทุกเดือนผ่านทางเว็บไซต์ของ ธปท. เช่นที่เคยปฏิบัติมา เพื่อจะได้ใช้ตลาดพันธบัตร ธปท.เป็นเครื่องมือหนึ่งในการดูแลสภาพคล่องในตลาดเงินให้อยู่ในระดับที่เหมาะสม สนับสนุนการดำเนินนโยบายการเงิน รวมทั้งช่วยส่งเสริมการพัฒนาตลาดตราสารหนี้ไทยให้มีประสิทธิภาพต่อไป
รายงานข่าวจากฝ่ายตลาดการเงิน ธปท. เปิดเผยว่า สาเหตุสำคัญที่ปรับแผนการออกพันธบัตรระยะสั้น อายุ 15 วันใหม่ เนื่องจาก 1.ความต้องการถือลงทุนในพันธบัตร ธปท.ระยะสั้นไม่เป็นที่นิยมของตลาด คาดว่าเป็นเพราะตลาดการเงินช่วงนี้ค่อนข้างผันผวน และ 2.ธปท.ต้องการปรับให้เข้ากับแผนการระดมทุนของภาครัฐที่ในระยะต่อไปจะถี่มากขึ้น จึงไม่ควรไปแย่งสภาพคล่องกัน สะท้อนจากพันธบัตรระยะยาว ธปท.จะเน้นออกทดแทนของเดิมที่ครบอายุเท่านั้น นอกจากนี้การออกพันธบัตรระยะสั้นจะไม่ประกาศล่วงหน้า แต่จะแจ้งให้ทราบในสัปดาห์ที่จะประมูลเลย
นายสุชาติ ธนฐิติพันธ์ ผู้ช่วยผู้อำนวยการฝ่ายวิจัยและพัฒนาตลาดตราสารหนี้ สมาคมตลาดตราสารหนี้ไทย (ไทยบีเอ็มเอ) กล่าวว่า ปัจจุบันความต้องการถือลงทุนในตลาดตราสารหนี้ระยะสั้น โดยเฉพาะพันธบัตร ธปท.ไม่ได้ลดลง แม้ตลาดการเงินระยะสั้นอาจจะผันผวนบ้าง เนื่องจากมีการตั้งกองทุนต่างๆ ในตลาด (มาร์เก็ตฟันด์) ค่อนข้างมาก และต้องการลงทุนระยะสั้นที่ความเสี่ยงไม่สูงแต่ผลตอบแทนดี